Theresa Berg Andersen (SF), 2023-04-14:
Tak for ordet.
At være ny i Folketinget og nyt medlem af Socialudvalget sammen med en masse nye medlemmer og ikke at forglemme en ny minister i spidsen har vist krævet lidt af os alle sammen, især når vi har skullet sætte os ind i så stor og vigtig en ny lov.
Det er ingen hemmelighed, at L 93 og L 94, udmøntningen af aftalen »Børnene Først«, har været den største opgave hidtil på mit bord.
Vi taler her om et lovforslag, der har været 2 år undervejs, et lovforslag, der snart rammer 1.100 sider.
Som sagt tror jeg, at det her har krævet noget af os alle.
Ikke ret mange af os har været med i forhandlingerne fra start, så det har betydet, at vi skulle overtage det, der lå på bordet.
Personligt har jeg mødtes med rigtig mange organisationer og interessenter, og det har alle været nogle, der har ønsket at dele deres tanker og bekymringer og det modsatte med os politikere.
Det vidner om, hvor meget den her lov betyder for mange.
Jeg vil gerne sige tak for deres tid og tak til dem – ingen nævnt, ingen glemt.
Jeg tror ikke, at antallet af besøg i forbindelse med det her lovforslag kan tælles på mine hænder og mine fødder.
Tak for at klæde en ny politiker på.
Jeg hørte forleden en minister udtale: Børn er ikke forældrenes, børn er til i deres egen ret.
Jeg er egentlig ikke uenig i det udsagn.
Derfor laver vi også den her lov.
Men jeg er uddannet pædagog, jeg har været i den virkelige verden, indtil jeg kom herind i november, igennem snart 20 år, så jeg ved også, at børn har brug for at være nogens.
Børn har brug for at høre til.
Børn har brug for at blive holdt af.
Børn har brug for at blive krammet.
Børn har brug for at blive trøstet, lyttet til, set og hørt og ikke mindst føle kærlighed.
Og det skal vi hjælpe med til med den her lovgivning.
Lad mig starte med at sige, at aftalen her, »Børnene Først«, er et kompromis – et kompromis bestående af rigtig mange elementer.
Vi støtter i SF det her lovforslag, fordi der i aftalen også arbejdes med mange andre ting.
Vi skulle have forhandlet efterværn til unge i 2022, men et valg kom i vejen.
Det forventes, at det snart sker, og i SF har vi masser af gode bud på, hvordan vi laver et styrket efterværn.
Når regeringen taler om de 45.000 unge, der falder uden for arbejdsmarkedet, så er det altså mange af de her unge, og det kan vi ikke sidde overhørig.
Der skal også nedsættes en arbejdsgruppe, der skal se på en børnerådgiveruddannelse, således at der sker en opkvalificering, så børn og familier modtager den allerbedste sagsbehandling.
Så skal der også i forbindelse med den her lov laves en evaluering af det specialiserede område, så vi sikrer kvaliteten på døgninstitutioner og opholdssteder.
Folketingets Ombudsmand har givet en meget krads kritik på det her område, og den kan vi ikke sidde overhørig, så det kommer vi til at følge til dørs.
Jeg vil understrege på det kraftigste, at vi i SF forventer, at ministeren kan bekræfte, at regeringen er på trapperne med at følge op på de udestående elementer, som aftalen peger på, og viser, at ministeren selv og ministerens parti lever op til den her aftale.
Med loven her sikres der en tidlig indsats for børn og unge, og vi skal give dem flere rettigheder.
Vi skal sikre, at der er to socialrådgivere på vanskelige sager, og vi skal give initiativret til adopterede børn til at søge at få kontakt til deres biologiske forældre.
Men i SF har vi også nogle bekymringer, nemlig hvad angår punktet om tvangsbortadoptioner.
Vi taler jo ikke bare om tvangsanbringelser, men om tvangsbortadoptioner, hvilket i værste fald kan have store konsekvenser for et barn.
Vi mener, at alle børn bør vide, hvor de kommer fra.
Fjernes børn med tvang eller ved tvangsbortadoption, mister de også retten til kontakt.
Jeg kender selv en ung pige, som i mange år tog sig af sine mindre søskende.
Hun var den lille voksne, en alt for tidlig voksen.
Hendes forældre formåede nemlig ikke at leve op til det forældreansvar, som de havde.
Man fjernede hende ved en tvangsbortadoption.
Når kommunen får mulighed for at tvangsbortadoptere flere børn, kan vi i SF være meget bekymret for, at de børn, der er i plejefamilie, vælges fra, hvis ikke der er mulighed for at adoptere.
Det håber vi så sandelig ikke sker.